IR-REGOLAMENT TAL-KUMMISSJONI (KE) Nru 748/2009
ta' 5 ta’ Awwissu 2009
dwar il-lista ta' operaturi ta' inġenji tal-ajru li wettqu attività ta' avjazzjoni elenkata fl-Anness I għad-Direttiva 2003/87/KE fl-1 ta' Jannar 2006 jew wara, li tispeċifika l-Istat Membru ta' amministrazzjoni għal kull operatur ta' inġenji tal-ajru
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (1), u b’mod partikolari l-Artikolu 18(3)(a) tagħha,
Billi:
(1)
Id-Direttiva 2003/87/KE, kif emendata bid-Direttiva 2008/101/KE (2), tinkludi l-attivitajiet ta' avjazzjoni fl-iskema għall-iskambju ta’ kwoti ta’ emissjonijiet ta’ gassijiet serra ġewwa l-Komunità (minn hawn 'il quddiem, “l-iskema Komunitarja”).
(2)
Sabiex jitnaqqas il-piż amministrattiv fuq l-operaturi ta' inġenji tal-ajru, id-Direttiva 2003/87/KE tistipula li għal kull operatur ta' inġenji tal-ajru ikun responsabbli Stat Membru wieħed. L-Artikolu 18a(1) u (2) tad-Direttiva 2003/87/KE jinkludi d-dispożizzjonijiet li jirregolaw l-assenjazzjoni ta’ kull operatur ta' inġenji tal-ajru għall-Istat Membru li jamministrah. Il-lista ta' operaturi ta' inġenji tal-ajru u tal-Istati Membri li jamministrawhom (minn hawn 'il quddiem, “il-lista”) għandha tiżgura li kull operatur ikun jaf liema Stat Membru se jirregolah u li l-Istati Membri ma jkollhomx dubji dwar liema operaturi għandhom jirregolaw.
(3)
Biex tistabbilixxi l-lista, il-Kummissjoni qieset il-kummenti li rċeviet wara li fil-11 ta' Frar 2009 kienet ippubblikat lista preliminarja ta' operaturi ta' inġenji tal-ajru u tal-Istati Membri li jamministrawhom. Il-lista hija bbażata fuq id-dejta pprovduta mill-Eurocontrol abbażi ta' rekords tar-rotot tat-titjiriet (3).
(4)
Ir-rekwiżiti tad-Direttiva 2003/87/KE japplikaw għall-operaturi ta' inġenji tal-ajru kif definiti fil-punt (o) tal-Artikolu 3 ta' dik id-Direttiva. L-inklużjoni fl-iskema Komunitarja hija marbuta biss mal-prestazzjoni ta' attività tal-avjazzjoni u mhix soġġetta għall-inklużjoni fil-lista. Għalhekk, l-operaturi ta' inġenji tal-ajru li jwettqu attività tal-avjazzjoni elenkata fl-Anness I għad-Direttiva 2003/87/KE huma koperti mill-iskema Komunitarja kemm jekk ikunu kif ukoll jekk ma jkunux inklużi fil-lista meta din l-attività tiġi mwettqa. Bl-istess mod, l-operaturi ta' inġenji tal-ajru li ma jibqgħux iwettqu attività tal-avjazzjoni jiġu esklużi mill-iskema Komunitarja hekk kif ma jibqgħux iwettqu attività tal-avjazzjoni elenkata fl-Anness I għad-Direttiva 2003/87/KE u mhux meta jitneħħew minn fuq il-lista.
(5)
Il-lista tinkludi l-operaturi ta' inġenji tal-ajru kollha li wettqu attività tal-avjazzjoni rilevanti bejn l-1 ta' Jannar 2006 u l-31 ta' Diċembru 2008. Għalhekk, fuq il-lista jistgħu jidhru operaturi ta' inġenji tal-ajru li ma baqgħux iwettqu l-attivitajiet tal-avjazzjoni tagħhom għal xi żmien jew għal kollox. Il-lista ma tqisx jekk l-operaturi ta' inġenji tal-ajru jkunux jidhru fuq il-lista Komunitarja ta' kumpaniji tal-ajru li, għal raġunijiet ta' sikurezza, huma suġġetti għal projbizzjoni fuq l-operat tagħhom fil-Komunità f'konformità mar-Regolament (KE) Nru 2111/2005 tal-Parlament Ewropew u tal-Kunsill tal-14 ta' Diċembru 2005 dwar l-istabbiliment ta’ lista Komunitarja ta’ kumpanniji tal-ajru li huma suġġetti għal projbizzjoni ta’ operat fil-Komunità u li jinforma lill-passiġġieri tat-trasport bl-ajru dwar l-identità tal-kumpannija tal-ajru li topera, u li jħassar l-Artikolu 9 tad-Direttiva 2004/36/KE (4). Għalhekk, dan ir-Regolament għandu jkun mingħajr preġudizzju għal deċiżjonijiet li jittieħdu mill-Kummissjoni jew mill-Istati Membri f'konformità mar-Regolament (KE) Nru 2111/2005.
(6)
Fil-lista, kull operatur ta' inġenji tal-ajru għandu jingħata kodiċi unika. Din il-kodiċi għandha tippermetti l-identifikazzjoni tal-parteċipanti fl-iskema Komunitarja.
ADOTTAT DAN IR-REGOLAMENT:
Artikolu 1
Il-lista ta' operaturi ta' inġenji tal-ajru li wettqu attività tal-avjazzjoni elenkata fl-Anness I għad-Direttiva 2003/87/KE fl-1 ta' Jannar 2006 jew wara, li tispeċifika l-Istat Membru ta' amministrazzjoni għal kull operatur ta' inġenji tal-ajru imsemmi fl-Artikolu 18a(3)(a) tad-Direttiva 2003/87/KE hija stipulata fl-anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, 5 ta’ Awwissu 2009